洋紫荊

洋紫荊，又叫香港蘭或宮粉紫荊，係蘇木亞科羊蹄甲屬嘅常綠喬木。原產香港同印度地區。呢種樹係鄉土樹種。

2005年，香港大學研究證實洋紫荊唔係獨立物種，而係紅花羊蹄甲同宮粉羊蹄甲嘅混種。

形態
樹枝長而向外伸，上面有向下沊嘅椏。葉8～15cm長，一塊兩瓣，似心或圓形，頂端似羊蹄。花洋紫，似荊花，有5嚿花瓣同5支公芯，樣大而明顯，有香味。每年2～4月開花，而且多花少葉。洋紫荊嘅果係扁長豆莢形嘅，但佢一般都唔會結果，即使結果，果莢裡面嘅種子都冇辦法發芽生長，或者直情係冇種子。喺大埔區曾經有人發現過結果嘅洋紫荊。

由於一般唔會搵到洋紫荊嘅種子，現時係以扦插法或者嫁接法去繁殖，大多數嘅洋紫荊樹幹上面都可以清楚見到接合位。

佢對地形嘅適應性比較犀利，可以抵抗大氣污染。

用途
呢種樹可以用嚟做觀景植物。另外，由於佢啲葉有啲似個心噉，所以有人重會摘佢做書籤。

文化

香港特別行政區花
洋紫荊係香港一個神父1880年響薄扶林行山，去到一間廢屋附近發現。1965年成為香港市花'。1997年後香港特別行政區用洋紫荊做香港特別行政區區徽同香港特別行政區區旗嘅圖案。但係《香港基本法》中文版將洋紫荊叫做紫荊花，英文版依然叫bauhinia。其實咁係錯嘅，因為紫荊花係另一種植物，屬於紫荊屬，而洋紫荊係羊蹄甲屬，佢哋嘅外形亦完全唔相似。

圖集

宮粉羊蹄甲
 紅花羊蹄甲
 木棉花

羊蹄甲屬
類:喬木
類:鄉土樹種
類:四季常綠植物
香港象徵